REPUBLIKA HRVATSKA

PRIMORSKO-GORANSKA ŽUPANIJA

GRAD DELNICE

GRADSKO VIJEĆE

KLASA: 023-05/21-01/01

URBROJ: 2112-01-30-40-1-21-01

Delnice, 18. veljače 2021. godine

Na temelju članka 35. Zakona o lokalnoj i područnoj (regionalnoj) samoupravi (“Narodne novine” 33/01, 60/01, 129/05, 109/07, 129/08, 36/09, 150/11, 144/12, 19/13-pročišćeni tekst), 137/15, 123/17, 98/19 i 144/20) i članka 38. Statuta Grada Delnica (“Službene novine Primorsko-goranske županije” 28/09, 41/09, 11/13 i 20/13-pročišćeni tekst, 6/15, 01/18, 03/18-pročišćeni tekst, 09/18, 03/20 i 08/20), Gradsko vijeće Grada Delnica na današnjoj sjednici donijelo je

**PROTOKOL GRADA DELNICA**

I. OPĆE ODREDBE

Članak 1.

Ovim Protokolom Grada Delnica (u nastavku: Protokol), utvrđuju se pravila postupanja u Gradu Delnicama:

- za vrijeme državnih blagdana, spomendana i neradnih dana sukladno važećem zakonu,

- za Dan Grada Delnica i zaštitnika Župe sv. Ivana Krstitelja,

- za vrijeme manifestacija koje se održavaju u organizaciji Grada Delnica,

-za vrijeme prijma državnih i stranih dužnosnika te drugih manifestacija i događanja od važnosti za Grad Delnice.

Članak 2.

Riječi i pojmovi koji imaju rodno značenje, a korišteni su u ovom Protokolu, odnose se jednako na muški i ženski rod.

II. SVEČANE SJEDNICE GRADSKOG VIJEĆA GRADA DELNICA

Članak 3.

(1) Svečane sjednice Gradskog vijeća Grada Delnica, u pravilu se održavaju u povodu obilježavanja Dana Grada Delnica i zaštitnika Župe sv. Ivana Krstitelja (24. lipnja).

(2) Na svečanoj sjednici uručuju se javna priznanja Grada Delnica, utvrđena posebnim aktima Grada Delnica.

(3) Svečana sjednica počinje intoniranjem himne Republike Hrvatske.

(4) Nakon toga slijedi izvođenje Svečanih pjesama Primorsko-goranske županije te Grada Delnica.

(5)Nakon toga se okupljenima obraćaju popisom utvrđeni domaćini i gosti.

(6)Popis uzvanika svečane sjednice utvrđuje gradonačelnik u dogovoru s predsjednikom Gradskog vijeća.

III. PROTOKOLARNI PRIJMOVI

Članak 4.

1. Grad Delnice protokolarni prijam održava u povodu:

1.1. Dana Grada Delnica, prijmom za vijećnike Gradskog vijeća, saborske zastupnike, županijske vijećnike, predstavnike mjesnih odbora, tvrtki, ustanova i institucija, organizacija civilnog društva, vjerskih zajednica, za počasne građane i javne djelatnike Grada Delnica, za druge goste i uzvanike, po popisu koji gradonačelnik utvrđuje s predsjednikom Gradskog vijeća.

1.2. U skladu s potrebom i raspoloživim financijskim sredstvima u proračunu Grada Delnica, gradonačelnik može održati povremeni protokolarni prijam:

a) za zaslužne pojedince i/ili skupine, u povodu ostvarenih iznimnih rezultata na lokalnoj, državnoj, međunarodnoj ili globalnoj razini na poslovnom, poduzetničkom, znanstvenom, kulturno-umjetničkom i sportskom planu te na natjecanjima u znanju i sportu, a kojima se na poseban način promiče ugled Grada Delnica,

b) za volontere koji svojim radom i aktivnostima na poseban način doprinose dobrobiti svih građana, a osobito najugroženijih i najosjetljivijih skupina u zajednici,

c) u povodu drugih prilika ili događanja kojima se na poseban način zaslužnima želi izraziti zahvalnost za doprinos ugledu, promociji i razvoju Grada Delnica i boljitku njegovih stanovnika.

III. POLAGANJE CVIJEĆA I VIJENACA TE PALJENJE SVIJEĆA

Članak 5.

(1) Vijenci i cvijeće se polažu, a svijeće pale:

1.na grobove poginulih branitelja Domovinskog rata prilikom obilježavanja godišnjica njihove pogibije,

2.u povodu Dana državnosti, 30. svibnja, na spomen obilježje poginulim braniteljima Domovinskog rata,

3. u povodu Dana antifašističke borbe, 22. lipnja, na spomen kosturnicu na gradskom groblju Delnice te na antifašističke spomenike u središtima mjesnih odbora,

4. u povodu Dana pobjede, Dana domovinske zahvalnosti i Dana hrvatskih branitelja, 05. kolovoza, kod središnjeg križa na Gradskom groblju u Delnicama te na spomen obilježju poginulim braniteljima Domovinskog rata,

5. u povodu Europskog dana sjećanja na žrtve totalitarnih i autoritarnih režima-nacizma, fašizma i komunizma, 23. kolovoza, na spomen kosturnicu na gradskom groblju Delnice te na spomen obilježju poginulim braniteljima Domovinskog rata,

6. u povodu oslobađanja vojnih objekata u Delnicama, 05. studenog, i Dana formiranja 138. brigade HV „Goranski risovi“, 28. listopada, ispred spomenika 138. brigade na Trgu 138. brigade HV 4,

7. u povodu Dana sjećanja na žrtve Domovinskog rata i Dana sjećanja na žrtvu Vukovara i Škabrnje, 18.studenog, kod središnjeg križa na Gradskom groblju u Delnicama,

8. u povodu Svih svetih, 01. studenog, kod središnjeg križa na Gradskom groblju u Delnicama.

(2) Na spomen obilježje poginulim braniteljima Domovinskog rata, u pravilu se polažu bijele i crvene ruže, dok se kod ostalih obilježja te na zadnja počivališta poginulih branitelja Domovinskog rata polažu vijenci i aranžmani.

(3) U pravilu, u ime Grada Delnica vijence i cvijeće polažu gradonačelnik, predsjednik i potpredsjednici Gradskog vijeća.

(4) Točan datum i satnicu polaganja vijenaca i cvijeća prethodno, uz znanje gradonačelnika, dogovaraju i usuglašavaju stručne službe Grada Delnica (s rodbinom poginulih, sa župnikom, sa mjesnim odborima, sa udrugama itd.), te o njima pravodobno obavještavaju rodbinu poginulih, gradonačelnika, predsjednika i potpredsjednike Gradskog vijeća, mjesne odbore, zainteresirane udruge i institucije i medije.

(5) Vijence naručuje Grad Delnice.

(6) Radi zaštite i čuvanja digniteta svih spomen obilježja na području Grada Delnica, uključujući i one na Gradskim grobljima, za kontinuiranu brigu o održavanju njihove čistoće i uređenosti zaduženo je KTD RISNJAK-DELNICE d.o.o.

Članak 6.

(1) U trenutku smrti bivših gradonačelnika i predsjednika Gradskog vijeća Grada Delnica, a koji su na funkcije izabrani počevši od prvih, 1993. godine održanih, lokalnih demokratskih izbora u Republici Hrvatskoj, te koji su svoju dužnost obavljali najmanje 2 godine i 1 dan i koji nisu s dužnosti razriješeni zbog zakonom propisanih uvjeta za razrješenje, Grad Delnice kupiti će vijenac, te na posljednji počinak ispratiti uz počasnu stražu uz odar, te pokrivanjem lijesa zastavom Grada Delnica koja se prije polaganja pokojnika u grob predaje članu najbliže obitelji.

(2) Na platou ispred mrtvačnice, prije kretanja pogrebne povorke, pokojniku se odaje počast intoniranjem svečane pjesme Grada Delnica „Delnice u duši.“

(3) Počasnu stražu, koja se sastoji od šest osoba, određuje gradonačelnik, u pravilu u suradnji sa predsjednikom Gradskog vijeća.

(4) Počasna straža stoji uz lijes pokojnika za vrijeme intoniranja svečane pjesme.

IV. ISTICANJE ZASTAVA

Članak 7.

(1) Tijekom godine se, kao stalni postav, na Trgu 138. brigade, ispred sjedišta Grada Delnica, ističe zastava EU, zastava Republike Hrvatske, zastava Primorsko-goranske županije i zastava Grada Delnica.

(2) Zastave postavlja, održava i, po potrebi mijenja, domar zaposlen u KTD RISNJAK-DELNICE d.o.o.

Članak 8.

(1) Za vrijeme državnih blagdana na području užeg centra naselja Delnice, Brod na Kupi, Crni Lug, Lučice i Turke, ističu se zastavice Republike Hrvatske i Grada Delnica

(2) Za postavljanje i skidanje zastavica iz stavka 1. ovog članka zadužuje se KTD RISNJAK-DELNICE d.o.o.

Članak 9.

Nabavu (novih) zastava iz članka 5. i 6. ovog Protokola osigurava Grad Delnice, a zadužuju se službenici u čijem su opisu poslovi iz domene komunalnog gospodarstva.

Članak 10.

U povodu državnih blagdana, gradonačelnik i predsjednik Gradskog vijeća upućuju zajedničku čestitku građanima Grada Delnica putem medija, tu se prije svega misli na Radio Gorski kotar d.o.o., čiji je jedan od suvlasnika Grad Delnice, ali i ostalih s kojima ima zaključen ugovor o poslovnoj suradnji.

VI. SUDJELOVANJE U PROTOKOLU OBILJEŽAVANJA JUBILARNIH GODIŠNJICA GRADSKIH USTANOVA I UDRUGA CIVILNOG DRUŠTVA

Članak 11.

(1) Predstavnici Grada Delnica, a u pravilu su to gradonačelnik i predsjednik Gradskog vijeća, prisustvuju svečanostima i programima obilježavanja godišnjica, jubileja i drugih važnih događaja gradskih ustanova i tvrtki, kulturnih, sportskih i ostalih organizacija i udruga civilnog društva.

(2) U slučaju spriječenosti, njihove obveze preuzet će potpredsjednici Gradskog vijeća, a u slučaju njihove spriječenosti, vijećnici Gradskog vijeća ili službenici koje za to ovlasti gradonačelnik u dogovoru s predsjednikom Gradskog vijeća.

VII. PROTOKOL PRIJMA DRŽAVNIH I STRANIH DUŽNOSNIKA

Članak 12.

(1) Državne i strane dužnosnike koji dolaze u posjet Gradu Delnicama, ispred zgrade Grada Delnica, dočekuju gradonačelnik i predsjednik Gradskog vijeća.

(2) Prijem se u pravilu organizira u Velikoj vijećnici Grada Delnica.

(3) Doček i prijem mogu se organizirati i na nekom drugom mjestu, ako tako odredi gradonačelnik u dogovoru s predsjednikom Gradskog vijeća ili ako takvo rješenje iziskuju specifične okolnosti dolaska državnih i stranih dužnosnika.

(4)Radnom/službenom dijelu posjeta prisustvuju osobe određene od strane gradonačelnika, odnosno osobe usuglašene s državnim protokolima, ovisno o temi i razlogu posjeta.

(5)Službenici u čijem su opisu poslovi za potrebe gradonačelnika, obavljaju sve dogovore i organizacijske poslove vezane uz protokol te mogu, u dogovoru s gradonačelnikom, o protokolu boravka dužnosnika obavijestiti medije.

VIII. SVEČANA OTVARANJA RADOVA I NOVOIZGRAĐENIH OBJEKATA

Članak 13.

(1) Gradonačelnik u dogovoru s predsjednikom Gradskog vijeća, utvrđuje koga će pozvati da svečano otvori početak radova (kod početka investicije), odnosno novosagrađeni objekt kod kojeg je Grad Delnice bio nositelj investicije, a ukoliko to nije sam gradonačelnik, koji u pravilu otvara takve objekte.

(2) Gradonačelnik u dogovoru s predsjednikom Gradskog vijeća, utvrđuje popis uzvanika na svečanosti otvaranja radova ili novoizgrađenih objekata, a građanstvo se putem gradske web stranice te lokalnih i ostalih medija poziva da prisustvuju navedenim manifestacijama.

(3) Kod programa svečanog otvaranja, sve poslove vezane uz protokol i obavještavanje medija, obavljaju službenici u čijem su opisu poslovi za potrebe gradonačelnika.

IX. ZAVRŠNE ODREDBE

Članak 14.

Manifestacije i druga događanja koja nisu obuhvaćena ovim Pravilnikom, a održavaju se u organizaciji Grada Delnica, biti će protokolarno obilježena na način kako to odredi gradonačelnik u dogovoru s predsjednikom Gradskog vijeća.

Članak 15.

Prigodom prijma državnih i stranih dužnosnika i drugih gostiju, gradonačelnik im može uručiti prigodne poklone, a to mogu biti gradski suveniri, prepoznatljivi simboli Grada Delnica, brendirani predmeti, knjige, i sl.

Članak 16.

U slučaju spriječenosti gradonačelnika odnosno predsjednika Gradskog vijeća, njihove protokolarne obveze preuzet će potpredsjednici Gradskog vijeća, a u slučaju njihove spriječenosti, vijećnici Gradskog vijeća ili službenici koje za to ovlasti gradonačelnik u dogovoru s predsjednikom Gradskog vijeća.

Članak 17.

Ovaj Protokol stupa na snagu prvog dana od dana objave u „Službenim novinama Grada Delnica.“

GRADSKO VIJEĆE GRADA DELNICA

Predsjednik

Goran Bukovac